บสก.ปรับกลยุทธ์ขาย ศก.ซบฉุดยอดวูบ20%
บสก.เจาะกลุ่มลูกค้าขายเอ็นพีเอ อัดกลยุทธ์เพียบกระตุ้นยอดขาย หลังยอด 9 เดือนลด 20%
1 ต.ค. 2558

บสก.เจาะกลุ่มลูกค้าขายเอ็นพีเอ อัดกลยุทธ์เพียบกระตุ้นยอดขาย หลังยอด 9 เดือนลด 20%
นายสมพร มูลศรีแก้ว รองกรรมการผู้จัดการ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ได้ปรับกลยุทธ์กระตุ้นยอดขายสินทรัพย์รอการขาย (เอ็นพีเอ) ด้วยการเจาะลูกค้าเป็นรายกลุ่ม และทำตลาดทางตรงกับลูกค้าทั้งกลุ่มเอสเอ็มอี บ้านเดี่ยว และคอนโดมิเนียม เพื่อรักษายอดให้ได้ตามเป้า โดยไม่ได้ปรับขึ้นราคาทรัพย์ตามราคาประเมินในตลาดที่เพิ่มขึ้น 
ในช่วง 9 เดือนแรก สามารถขายเอ็นพีเอได้ 5,174 ล้านบาท ลดลง 20% จากเป้าหมายที่วางไว้ 6,200 ล้านบาท เนื่องจากเศรษฐกิจที่ยังไม่ฟื้นตัว ทำให้นักลงทุนชะลอการซื้อที่ดินหรือโรงงานเพื่อขยายกิจการ ขณะที่ผู้ซื้อรายย่อยบางกลุ่มไม่ผ่านการอนุมัติเงินกู้จากสถาบันการเงิน ที่ระมัดระวังการปล่อยสินเชื่อและเน้นลูกค้าคุณภาพเป็นหลัก
“ช่วงต้นปีทรัพย์ที่ติดกับชายแดนขายดีมาก แต่ช่วง 1-2 เดือนที่ผ่านมาลดลง เพราะคนอาจยังรอดูทิศทางเศรษฐกิจทำให้บริษัทต้องทำแผนเชิงรุกขึ้น ส่วนลูกหนี้ยังจ่ายหนี้ในเกณฑ์ดี” นายสมพร กล่าว
ทั้งนี้ บริษัทคาดว่าทั้งปี 2558 ยอดขายเอ็นพีเอจะอยู่ที่ 8,310 ล้านบาท หรือลดลงประมาณ 10-20% จากปีที่ผ่านมา